Nehalennia
Nehalennia er en romersk gudinde, som formentlig udspringer fra en keltisk eller germansk guddom.
Hun er udelukkende kendt fra indskrifter på altre og relieffer, hvoraf langt de fleste stammer fra det sydvestlige Holland. Der er mere end 150 dedikationer til Nehalennia. Indskrifterne kan alle dateres til 100-tallet og tidlig 200-tallet e.v.t. og er først og fremmest fundet nær Colijnsplaat ved udmundingen af floden Schelde.
Reliefferne af gudinden viser hende som oftest siddende på en trone med en kurv med æbler på skødet og/eller ved sin side. Hun har tit en hund på den anden side af kurven med frugt. Til tider afbildes hun stående med den venstre fod på forstavnen af et skib.
De mange indskrifter til Nehalennia viser, at hun var vigtig for handelsfolk, der krydsede over til Britannia. For eksempel optræder flere, som handlede med keramik på tværs af kanalen. I indskrifterne takker de for en sikker overfart for dem selv og for deres varer. Det er dog ikke udelukkende handelsfolk, der gjorde god brug af dedikationer til Nehalennia.
Ud over de mange indskrifter fra Colijnsplaat er nogle få også fundet udenfor Holland. Et par indskrifter er bl.a. dukket op i Colonia Claudia Ara Agrippinensium (Köln).